Anika se pa: 'Dis sommer 'n klomp leuens' | Maroela Media
Johan Smit buite die hof. Foto: Phillip Bruwer
André van Wyk (24), die man wat aangekla word van die moord op Anika Smit, se borgaansoek sal Vrydag voortgaan. Anika is in 2010 in Theresapark, in die noorde van Pretoria, vermoor.
Adv. Tania Carstens, staatsaanklaer, het nadat die hofverrigtinge hervat is gesê saam met Van Wyk se grondwetlike regte kom daar ook sekere verpligtinge. Sy het gesê in die ses jaar sedert die moord het niemand hom of sy familie gedreig nie en het hy nooit na vore gekom nie.
Carstens het gesê Van Wyk het eerder besluit om 'n waarskuwingsverklaring te onderteken en dieselfde dag 'n bekentenis voor 'n landdros te maak. Sy het gesê Van Wyk het by minstens vier geleenthede volgehou hy is skuldig. Sy het ook verwys na Van Wyk se beweerde uitlatings dat hy met die polisie se koppe gaan smokkel en sy beweerde bekentenisse tenoor selmaats.
Carstens het gesê Van Wyk se persoonlike omstandighede regverdig nie dat hy op borgtog vrygelaat word nie. Sy het gesê Van Wyk het nou dat hy die erns van die saak besef sy weergawe verander. Sy het Van Wyk se geloofwaardigheid bevraagteken. Volgens Carstens het Van Wyk gesê hy vrees vir sy lewe en om dié rede moet hy ook borgtog geweier word.
Adv. Corrie Nieuwenhuys, Van Wyk se regsverteenwoordiger, het gesê dit is vreemd dat Van Wyk dan nou, amper sewe jaar ná die moord, uit die bloute sou sê dis hy wat die moord gepleeg het. Volgens Nieuwenhuys sou Van Wyk se gewete hom lankal gery het. Nieuwenhuys meen daar moenie veel waarde geheg word aan Van Wyk se beweerde bekentenisse teenoor selmaats nie. Nieuwenhuys het ook aangevoer die inligting wat Van Wyk gegee het, is wyd bekend in die media.
Die saak is hierna tot Vrydag uitgestel wanneer die landdros uitspraak gaan lewer in die borgtogaansoek. Van Wyk bly in aanhouding.
Johan Smit, Anika se pa, het buite die hof aan verslaggewers gesê die bewerings wat Van Wyk vandag in sy borgtogverklaring aangevoer het, is "sommer 'n klomp leuens".
"Dit is net 'n slim storie van sy regspan om vir hom borgtog te kry. Hy het kort-kort sy storie verander en nie een van sy stories was dieselfde nie. As ek gedreig word deur iemand gaan ek dit onmiddellik sê."
Smit het gesê hy was bly toe Van Wyk homself aan die polisie oorgegee het aangesien daar toe uiteindelik iets gebeur het in die saak. "In hierdie stadium kan ons nou maar net kyk wat gebeur vorentoe. Dit is al wat ek in die stadium wil sê."